《寄朱晦翁山中丹砂》
宋代·袁枢

丹砂九转世莫传，羽衣婀娜飞朝天。
凄然风露洗尘世，星斗一天随转旋。
空余丹鼎在岩际，夜夜虹光腾霁烟。
天遗紫阳弭绛阳，点石成玉公须专。
朝来金锁开洞府，丹火已灰当复然。
离龙坎虎玄又玄，不须人间询谪仙。
黄熊跑号青兕舞，争欲舐鼎严笞鞭。
岩头风高卷衣袂，嘶断玉龙云满川。
怡然上池漱琼液，鼓枻下濯丹溪泉。
云间双鹤傥未下，招隐为我歌长篇。

作者简介：（1131—1205）建宁建安人，字机仲。孝宗隆兴元年，试礼部词赋第一，授温州判官，兴化军教授。乾道七年，除太学录，外补严州教授。喜诵《资治通鉴》，遂区别事目，分类编纂，辑成《通鉴纪事本末》。迁太府丞，兼国史院编修官。修国史谓“不可负天下后世公议”。累迁权工部侍郎、兼国子祭酒。宁宗立，知江陵府，寻为台臣劾罢，奉祠家居。另撰有《易传解义》、《辨异》、《童子问》等。